બીજા દિવસે શાળામાં સંખ્યામાં થયેલો વધારો જોઈ મન હરખાઈ ઉઠ્યું. અડધો દિવસ વીત્યા બાદ બે-એક વર્ગમાં શિક્ષકની અડધી રજા લીધાની કારણે ‘ફ્રિ તાસ’ જેવું હતું. અને મને એ મારા કામ માટે સુયોગ્ય તક લાગી. મેં બંને વર્ગોને એક જ ઓરડામાં ભેગા કર્યા, અને એમના ચેહરા પર ફ્રિ તાસ છીનવાયાનો કંટાળો દુર કરતા કહ્યું, “અલ્યા થોડુંક હસો તો ખરા. તમને ભણાવવા નથી આવ્યો !”, અને એ સાથે આખા ઓરડામાં ‘હાશકારો’ વ્યાપી ગયો.